
ΔΕΛΤΙΟ ΤΥΠΟΥ


ΜΕΤΡΑ ΚΑΤΑ ΤΗ ΔΙΑΚΙΝΗΣΗ ΖΩΟΤΡΟΦΩΝ ΣΤΗΝ Π.Ε. ΑΡΚΑΔΙΑΣ ΓΙΑ ΤΟΝ ΠΕΡΙΟΡΙΣΜΟ ΤΗΣ ΕΥΛΟΓΙΑΣ ΤΩΝ ΑΙΓΟΠΡΟΒΑΤΩΝ 


Η Διεύθυνση Αγροτικής Οικονομίας και Κτηνιατρικής Π.Ε. Αρκαδίας ενημερώνει τις επιχειρήσεις ζωοτροφών και τους αγρότες που δραστηριοποιούνται στην Π.Ε. Αρκαδίας και διακινούν ζωοτροφές, ότι δύναται να διακινήσουν ζωοτροφές στην Επικράτεια με την προϋπόθεση ότι αυτές προέρχονται από τοποθεσίες όπου δεν διατηρούνται αιγοπρόβατα και τηρούνται αυστηρά μέτρα βιοασφάλειας σε οποιαδήποτε διακίνηση.  
Για τις εν λόγω διακινήσεις να προτιμώνται διαδρομές μέσω μεγάλων οδικών αρτηριών, σε μεγάλη απόσταση από εγκαταστάσεις στις οποίες διατηρούνται αιγοπρόβατα και χωρίς εκφόρτωση ή στάση, μέχρι την εκφόρτωση στις εγκαταστάσεις προορισμού.
Απαγορεύεται η διακίνηση ζωοτροφών από τις ζώνες προστασίας και επιτήρησης προς περιοχές εκτός των καθορισμένων ορίων τους.
Η απαγόρευση δεν αφορά  επιχειρήσεις ζωοτροφών/αγρότες που διακινούν ζωοτροφές με ίδια οχήματα αποκλειστικά και αποδεδειγμένα για άλλα είδη ζώων πλην των αιγοπροβάτων τηρώντας αυστηρά τα μέτρα βιοασφάλειας.

Στην διακίνηση ζωοτροφών πρέπει να εφαρμόζονται αυστηρά τα παρακάτω μέτρα βιοασφάλειας:
 
1. Απολύμανση μεταφορικών μέσων με κατάλληλο απολυμαντικό κατά την φόρτωση/εκφόρτωση και τήρηση έντυπου προγράμματος απολυμάνσεων (τόπος, ημερομηνία και ώρα απολύμανσης, τιμολόγια αγοράς απολυμαντικών κτλ), καθώς και παραστατικών αγοράς απολυμαντικού διαθέσιμα τόσο στο μεταφορικό μέσο, όσο και στην επιχείρηση η οποία αποστέλλει την ζωοτροφή,

2.  Χρήση ιματισμού (φόρμας) και ποδοναρίων μιας χρήσης από τους μεταφορείς/οδηγούς καθώς και επιτόπια απόρριψη και καταστροφή των υλικών αυτών με το πέρας των εργασιών φόρτωσης/εκφόρτωσης,

3. Φορητό εξοπλισμό απολύμανσης εντός των οχημάτων μεταφοράς,

4. Τήρηση βεβαιώσεων διέλευσης από απολυμαντικούς σταθμούς των Περιφερειών την ίδια μέρα (στις περιοχές όπου έχουν ήδη εγκατασταθεί και είναι σε λειτουργία) εντός του μεταφορικού μέσου και, ακολούθως, στην επιχείρηση η οποία αποστέλλει την ζωοτροφή.

5. Ύπαρξη απολυμαντικού τάπητα/απολυμαντικής τάφρου ή εξοπλισμού απολύμανσης στις επιχειρήσεις ζωοτροφών που πωλούν ζωοτροφές από τις εγκαταστάσεις τους


Οι έλεγχοι των Εποπτών Κυκλοφορίας Ζωοτροφών, καθώς και των αστυνομικών αρχών θα είναι συνεχείς.
Η αυστηρή τήρηση των μέτρων είναι κρίσιμη για την προστασία της κτηνοτροφίας.

Για πληροφορίες, οι ενδιαφερόμενοι να απευθύνονται στη Δ/νση Αγροτικής Οικονομίας και Κτηνιατρικής Π.Ε. Αρκαδίας, στο τηλέφωνο 2710238103. 



